
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՇՎԵՔՆՆԻՉ ՊԱԼԱՏ

Ո Ր Ո Շ ՈՒ Մ

[bookmark: _Hlk198304162]2025 թվականի նոյեմբերի 27-ի № 78-Լ

Ղեկավարվելով Հաշվեքննիչ պալատի մասին օրենքի 44-րդ հոդվածի 9-րդ մասով` Հաշվեքննիչ պալատը

Ո Ր Ո Շ ՈՒ Մ  Է`

1. [bookmark: _Hlk205547674]Սահմանել տեղափոխության և փոխադրման կարգով պաշտոն զբաղեցնելու կարգը և պայմանները, ինչպես նաև տեղափոխության և փոխադրման կարգով պաշտոն զբաղեցնելու ժամանակ անձնակազմի կառավարման ընթացակարգային առանձնահատկությունները՝ համաձայն հավելվածի։
2. Սույն որոշումն ուժի մեջ է մտնում հրապարակմանը հաջորդող օրվանից:




	ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ
	
	

ԱՏՈՄ ՋԱՆՋՈՒՂԱԶՅԱՆ





Հավելված
Հաշվեքննիչ պալատի 2025 թվականի
Նոյեմբերի 27-ի № 78-Լ որոշման


ՏԵՂԱՓՈԽՈՒԹՅԱՆ ԵՎ ՓՈԽԱԴՐՄԱՆ ԿԱՐԳՈՎ ՊԱՇՏՈՆ ԶԲԱՂԵՑՆԵԼՈՒ ԿԱՐԳԸ ԵՎ ՊԱՅՄԱՆՆԵՐԸ, ԻՆՉՊԵՍ ՆԱԵՎ ՏԵՂԱՓՈԽՈՒԹՅԱՆ ԵՎ ՓՈԽԱԴՐՄԱՆ ԿԱՐԳՈՎ ՊԱՇՏՈՆ ԶԲԱՂԵՑՆԵԼՈՒ ԺԱՄԱՆԱԿ ԱՆՁՆԱԿԱԶՄԻ ԿԱՌԱՎԱՐՄԱՆ ԸՆԹԱՑԱԿԱՐԳԱՅԻՆ ԱՌԱՆՁՆԱՀԱՏԿՈՒԹՅՈՒՆՆԵՐԸ


1․ ԸՆԴՀԱՆՈՒՐ ԴՐՈՒՅԹՆԵՐ

1. Սույն հավելվածով սահմանվում է Հաշվեքննիչ պալատի հիմնական մասնագիտական կառուցվածքային ստորաբաժանումների (այսուհետ՝ Ստորաբաժանումներ) ծառայողի (այսուհետ՝ Ծառայող) պաշտոնում տեղափոխության և փոխադրման կարգով պաշտոն զբաղեցնելու կարգը և պայմանները, տեղափոխության և փոխադրման կարգով պաշտոն զբաղեցնելու ժամանակ անձնակազմի կառավարման ընթացակարգային առանձնահատկությունները, ինչպես նաև դրանց հետ կապված այլ հարաբերություններ։
2. Սույն հավելվածում օգտագործված հասկացությունները կիրառվում են «Հաշվեքննիչ պալատի մասին» օրենքով սահմանված իմաստով։
3.  Տեղափոխությունը կամ փոխադրումն իրականացվում են Ծառայողի գրավոր համաձայնությամբ:
4. Տեղափոխություն կամ փոխադրում իրականացնելիս Ծառայողի համաձայնությունը չի պահանջվում, եթե տեղափոխությունը կամ փոխադրումն իրականացվում են անհաղթահարելի ուժի՝ արտակարգ և (կամ) անկանխելի հանգամանքների հետևանքով: Այդպիսի իրավիճակներն են՝ երկրաշարժը, ջրհեղեղը, պատերազմը, ռազմական և արտակարգ դրության հայտարարումը, քաղաքական հուզումները, գործադուլները, հաղորդակցության միջոցների աշխատանքների դադարեցումը, ինչպես նաև արտակարգ բնույթ կրող այլ հանգամանքներ: Անհաղթահարելի ուժ հանդիսացող հանգամանքների վերացումից անմիջապես հետո Ծառայողը զբաղեցնում է նախքան տեղափոխությունը կամ փոխադրումը զբաղեցրած պաշտոնը:
5. Եթե Հաշվեքննիչ պալատի վերակազմակերպման և (կամ) կառուցվածքային փոփոխության ժամանակ կրճատվում ու անվանացանկից հանվում է տեղափոխված կամ ժամանակավոր թափուր պաշտոնի փոխադրված Ծառայողի պաշտոնը, ինչպես նաև, եթե Ծառայողը, օրենքով նախատեսված դեպքերում և կարգով, պետք է ազատվի պաշտոնից, ապա նախքան վերակազմակերպման և (կամ) կառուցվածքային փոփոխության գործընթացն սկսելը կամ պաշտոնից ազատվելը Ծառայողը զբաղեցնում է իր նախկին պաշտոնը:
6. Տեղափոխության կամ փոխադրման կարգով պաշտոն զբաղեցնելու դեպքում Ծառայողի հետ վերջնահաշվարկ չի կատարվում:
7. Տեղափոխության կամ փոխադրման կարգով պաշտոն զբաղեցնելը չի հանգեցնում Ծառայողի հիմնական աշխատավարձի չափի նվազեցման:
8. Տեղափոխության կամ փոխադրման կարգով պաշտոն զբաղեցնելու դեպքերում Ծառայողի համար փորձաշրջան չի սահմանվում: 
9. Տեղափոխության կամ փոխադրման կարգով պաշտոն զբաղեցնելու ենթակա չեն այն Ծառայողները, ովքեր՝
1) պաշտոնը զբաղեցնում են ժամկետային աշխատանքային պայմանագրով.
2) հղիության և ծննդաբերության արձակուրդում են.
3) մինչև երեք տարեկան երեխայի խնամքի արձակուրդում են.
4) ամենամյա արձակուրդում են.
5) ժամանակավոր անհնարինության հիմքով չեն կարող կատարել իրենց ծառայողական պարտականությունները.
6) փորձաշրջանի մեջ են.
7) պարտադիր կամ պահեստազորային կամ զորահավաքային զինվորական ծառայության մեջ են կամ որպես զինվորական ծառայության մեջ չգտնվող անձ (կամավորական)՝ կամավորական հիմունքներով մասնակցում են Հայաստանի Հանրապետության պաշտպանության մարտական գործողություններին.
8) եռամսյա ժամկետը գերազանցող վերապատրաստման կամ ծառայողական գործուղման մեջ են:
10. Սույն հավելվածի 9-րդ կետի 2-րդ, 3-րդ և 7-րդ ենթակետերով նախատեսված դեպքերում փոխադրումն իրականացվում է համապատասխան արձակուրդից կամ պարտադիր կամ պահեստազորային կամ զորահավաքային զինվորական ծառայությունից կամ կամավորական հիմունքներով Հայաստանի Հանրապետության պաշտպանության մարտական գործողություններից վերադառնալուց ոչ շուտ, քան վեց ամիս հետո:
11. Տեղափոխության և փոխադրման կարգով պաշտոն զբաղեցնելու գործընթացն իրականացնում է Հաշվեքննիչ պալատի անձնակազմի կառավարման գործառույթների համար պատասխանատու ստորաբաժանումը (այսուհետ՝ պատասխանատու ստորաբաժանում)։

2․ ՏԵՂԱՓՈԽՈՒԹՅՈՒՆԸ ԵՎ ԴՐԱ ԺԱՄԱՆԱԿ ԱՆՁՆԱԿԱԶՄԻ ԿԱՌԱՎԱՐՄԱՆ ԸՆԹԱՑԱԿԱՐԳԱՅԻՆ ԱՌԱՆՁՆԱՀԱՏԿՈՒԹՅՈՒՆՆԵՐԸ

12. Հաշվեքննիչ պալատի կանոնադրական խնդիրների և ռազմավարական ծրագրերի իրականացումն ապահովելու նպատակով՝ Հաշվեքննիչ պալատի նախագահը, մինչև երկու տարի ժամկետով, կարող է տեղափոխություն կատարել Ստորաբաժանումների հավասարազոր պաշտոն զբաղեցնող Ծառայողների միջև, եթե վերջիններս բավարարում են Հաշվեքննիչ պալատում ծառայության համապատասխան պաշտոնի անձնագրի պահանջները:
13. Տեղափոխություն կատարելու հարցը քննարկվում է Հաշվեքննիչ պալատի գործադիր կոմիտեի նիստում՝ Հաշվեքննիչ պալատի նախագահի դիմումի հիմա վրա՝ սեփական նախաձեռնությամբ կամ Ստորաբաժանման համակարգողի առաջարկությամբ, որին պարտադիր մասնակցում են համապատասխան Ստորաբաժանումների ղեկավարները։ 
14. Գործադիր կոմիտեի քննարկմանը համապատասխան Ստորաբաժանումների ղեկավարների կողմից համատեղ ներկայացվում է տեղափոխության կապակցությամբ հետևյալ տեղեկատվությունը (տեղեկանք-հիմնավորում)՝
1) տեղափոխության նպատակը, անհրաժեշտությունը,
2) վիճակագրական տվյալներ՝
ա. տեղափոխության ենթակա Ծառայողների՝ մեկ տարվա ընթացքում կատարած աշխատանքների վերաբերյալ,
բ. տեղափոխության ենթակա Ծառայողների կատարելիք աշխատանքների վերաբերյալ,
3) տեղափոխության ենթակա մասնագիտական կառուցվածքային ստորաբաժանումներում առկա իրավիճակը (աշխատանքների ծանրաբեռնվածությունը, համապատասխան ունակություն և հմտություն ունեցող անձի անհրաժեշտությունը),
4) Ծառայողների տեղափոխության հետևանքով ակնկալվող արդյունքները:
15. Գործադիր կոմիտեի դրական կարծիքի դեպքում, տեղափոխության գործընթացը կազմակերպելու նպատակով՝ տեղափոխության ենթակա Ծառայողների տվյալները գործադիր կոմիտեի գործունեությունն ապահովող ստորաբաժանման կողմից ուղարկվում են պատասխանատու ստորաբաժանմանը, որը տեղեկատվությունն ստանալուց հետո՝ մեկ աշխատանքային օրվա ընթացքում էլեկտրոնային փաստաթղթաշրջանառության համակարգով հնարավոր տեղափոխության մասին ծանուցում է տեղափոխության ենթակա Ծառայողներին՝ գրավոր համաձայնություն ստանալու նպատակով: Ծանուցման մեջ առնվազն նշվում է տեղափոխություն կատարելու իրավական հիմքը, Ստորաբաժանումների անվանումները, տեղափոխության ենթակա Ծառայողների անունները, ազգանունները, հայրանունները, զբաղեցրած և զբաղեցվող պաշտոնների անվանումները, համաձայնություն տալու կամ մերժելու ժամկետը։
16. Տեղափոխության ենթակա Ծառայողները, ծանուցումն ստանալուց հետո՝ երկու աշխատանքային օրվա ընթացքում, էլեկտրոնային փաստաթղթաշրջանառության համակարգով տալիս են տեղափոխության կարգով պաշտոն զբաղեցնելու վերաբերյալ համաձայնություն կամ մերժում են։ Եթե Ծառայողները տեղափոխության կարգով պաշտոն զբաղեցնելու վերաբերյալ գրավոր համաձայնություն չեն տալիս (բացառությամբ սույն հավելվածով սահմանված այն դեպքերի, երբ Ծառայողի համաձայնությունը չի պահանջվում), ապա տեղափոխություն չի կատարվում:
17. Պատասխանատու ստորաբաժանումը, տեղափոխության ենթակա Ծառայողների համաձայնություններն ստանալուց հետո՝ երեք աշխատանքային օրվա ընթացքում, Հաշվեքննիչ պալատի նախագահի հաստատմանն է ներկայացնում տեղափոխություն կատարելու մասին անհատական իրավական ակտի նախագիծը, որի մեջ նշվում են տեղափոխության ենթակա Ծառայողների անունները, ազգանունները, հայրանունները, զբաղեցրած և զբաղեցվող պաշտոնների անվանումները, Ծառայողների պաշտոնների ծածկագրերը, տեղափոխության ժամկետը, տեղափոխության օրը, որը պետք է լինի անհատական իրավական ակտն ուժի մեջ մտնելուց առնվազն երեք աշխատանքային օր հետո:
18. Հաշվեքննիչ պալատի նախագահը մեկ աշխատանքային օրվա ընթացքում հաստատում (ստորագրում) է սույն հավելվածի 17-րդ կետում նշված իրավական ակտի նախագիծը։
19. Տեղափոխության ենթակա Ծառայողները, տեղափոխություն կատարելու մասին անհատական իրավական ակտով սահմանված տեղափոխության օրվանից անցնում են իրենց նոր ծառայողական պարտականությունների կատարմանը։

3․ ՓՈԽԱԴՐՈՒՄԸ ԵՎ ԴՐԱ ԺԱՄԱՆԱԿ ԱՆՁՆԱԿԱԶՄԻ ԿԱՌԱՎԱՐՄԱՆ ԸՆԹԱՑԱԿԱՐԳԱՅԻՆ ԱՌԱՆՁՆԱՀԱՏԿՈՒԹՅՈՒՆՆԵՐԸ

20. Հաշվեքննիչ պալատում ծառայության թափուր պաշտոն առաջանալու դեպքում Հաշվեքննիչ պալատի նախագահը, հիմք ընդունելով Հաշվեքննիչ պալատի կողմից սահմանված կարգով իրականացված կատարողականի գնահատման արդյունքները, կարող է նույն կամ այլ Ստորաբաժանման ծառայողին փոխադրել թափուր պաշտոնի, եթե նա բավարարում է Հաշվեքննիչ պալատում ծառայության պաշտոնի անձնագրի պահանջները: Կատարողականի գնահատման արդյունքները Հաշվեքննիչ պալատի սահմանած ցուցանիշից ցածր լինելու դեպքում փոխադրում չի իրականացվում: Սույն կետով սահմանված փոխադրումն իրականացվում է հավասարազոր կամ տվյալ պաշտոնին հաջորդող մեկ ենթախմբով բարձր Հաշվեքննիչ պալատում ծառայության պաշտոնի: Սույն կետով սահմանված փոխադրման դեպքում Ծառայողն իր դիմումի համաձայն ազատվում է զբաղեցրած պաշտոնից և փոխադրման կարգով նշանակվում տվյալ թափուր պաշտոնում։
21. Հաշվեքննիչ պալատում ծառայության ժամանակավոր թափուր պաշտոն առաջանալու դեպքում, մինչև սահմանված հիմքի վերացումը, Հաշվեքննիչ պալատի նախագահը, հիմք ընդունելով Հաշվեքննիչ պալատի կողմից սահմանված կարգով իրականացված կատարողականի գնահատման արդյունքները, կարող է Ծառայողին փոխադրել այդ պաշտոնին, եթե նա բավարարում է Հաշվեքննիչ պալատում ծառայության համապատասխան պաշտոնի անձնագրի պահանջները: Կատարողականի գնահատման արդյունքները Հաշվեքննիչ պալատի սահմանած ցուցանիշից ցածր լինելու դեպքում փոխադրում չի իրականացվում: Ծառայողին ժամանակավոր թափուր պաշտոնի փոխադրման դեպքում նրա պարտականությունները կատարում է տվյալ պաշտոնի անձնագրով նախատեսված փոխարինող ծառայողը:
22. Սույն հավելվածի 21-րդ կետով սահմանված ժամանակավոր թափուր պաշտոնն առաջանում է՝
1) հղիության և ծննդաբերության արձակուրդի դեպքում.
2) մինչև երեք տարեկան երեխայի խնամքի համար տրամադրվող արձակուրդի դեպքում.
3) պարտադիր զինվորական ծառայության զորակոչվելու դեպքում.
4) Ծառայողի կողմից իր ծառայողական պարտականությունները կատարելու ժամանակավոր անհնարինության դեպքում.
5) եռամսյա ժամկետը գերազանցող վերապատրաստման կամ ծառայողական գործուղման մեկնելու դեպքում:
23. Փոխադրումն իրականացվում է Հաշվեքննիչ պալատի նախագահի նախաձեռնությամբ կամ Ստորաբաժանման համակարգողի առաջարկությամբ ։
24. Սույն հավելվածի 23-րդ կետով նախատեսված դեպքերում Հաշվեքննիչ պալատի նախագահը հանձնարարում է պատասխանատու ստորաբաժանմանը կազմակերպել փոխադրման գործընթացը, համաձայն որի՝ պատասխանատու ստորաբաժանումը, երկու աշխատանքային օրվա ընթացքում, կազմում է տվյալ թափուր կամ ժամանակավոր թափուր պաշտոնի անձնագրի պահանջները բավարարող թեկնածու-Ծառայողների ցանկը և ներկայացնում Հաշվեքննիչ պալատի նախագահին:
25. [bookmark: _Hlk205980073]Փոխադրում կատարելու հարցը քննարկվում է Հաշվեքննիչ պալատի գործադիր կոմիտեի նիստում, որին պարտադիր մասնակցում են փոխադրվող թեկնածու-Ծառայողների ստորաբաժանումների (ստորաբաժանման) ղեկավարները (ղեկավարը)։ 
26. Գործադիր կոմիտեի՝ փոխադրման ենթակա Ծառայողի վերաբերյալ դրական կարծիքի դեպքում, գործադիր կոմիտեի գործունեությունն ապահովող ստորաբաժանումը փոխադրվող թեկնածու-Ծառայողի տվյալներն ուղարկում է պատասխանատու ստորաբաժանմանը, որը տեղեկատվությունն ստանալուց հետո՝ մեկ աշխատանքային օրվա ընթացքում էլեկտրոնային փաստաթղթաշրջանառության համակարգով հնարավոր փոխադրման մասին ծանուցում է փոխադրման ենթակա Ծառայողին՝ գրավոր համաձայնություն ստանալու նպատակով: Ծանուցման մեջ առնվազն նշվում է փոխադրում կատարելու իրավական հիմքը, Ստորաբաժանումների անվանումները, փոխադրման ենթակա Ծառայողի անունը, ազգանունը, հայրանունը, զբաղեցրած և զբաղեցվող պաշտոնների անվանումները, համաձայնություն տալու կամ մերժելու ժամկետը։
27. Փոխադրման ենթակա Ծառայողը, ծանուցումն ստանալուց հետո՝ երկու աշխատանքային օրվա ընթացքում, էլեկտրոնային փաստաթղթաշրջանառության համակարգով տալիս է փոխադրման կարգով պաշտոն զբաղեցնելու վերաբերյալ համաձայնություն կամ մերժում է։ Եթե Ծառայողը փոխադրման կարգով պաշտոն զբաղեցնելու վերաբերյալ գրավոր համաձայնություն չի տալիս (բացառությամբ սույն հավելվածով սահմանված այն դեպքերի, երբ Ծառայողի համաձայնությունը չի պահանջվում), ապա փոխադրում չի կատարվում:
28. Պատասխանատու ստորաբաժանումը, փոադրվող Ծառայողի համաձայնությունն ստանալուց հետո՝ երեք աշխատանքային օրվա ընթացքում, Հաշվեքննիչ պալատի նախագահի հաստատմանն է ներկայացնում փոխադրում կատարելու մասին անհատական իրավական ակտի նախագիծը, որի մեջ նշվում են փոխադրվող Ծառայողի անունը, ազգանունը, հայրանունը, զբաղեցրած և զբաղեցվող պաշտոնների անվանումները, Ծառայողի պաշտոնի ծածկագրերը, փոխադրման օրը, որը պետք է լինի անհատական իրավական ակտն ուժի մեջ մտնելուց առնվազն երեք աշխատանքային օր հետո:
29. Սույն հավելվածի 21-րդ կետով սահմանված փոխադրում կատարելու մասին անհատական իրավական ակտի նախագծում նշվում է նաև, որ ժամանակավոր թափուր պաշտոն առաջանալու հիմքի վերացումից հետո փոխադրված Ծառայողը վերականգնվում է իր նախկին պաշտոնում:
30. Հաշվեքննիչ պալատի նախագահը մեկ աշխատանքային օրվա ընթացքում հաստատում (ստորագրում) է սույն հավելվածի 28-րդ կետում նշված իրավական ակտի նախագիծը։
31. Փոխադրվող Ծառայողը, փոխադրում կատարելու մասին անհատական իրավական ակտով սահմանված փոխադրման օրվանից անցնում է իր նոր ծառայողական պարտականությունների կատարմանը։

